1.
ΗΛΕΚΤΡΟΝΙΚΑ ΜΕΣΑ ΨΥΧΑΓΩΓΙΑΣ, ΦΥΣΙΚΗ ΔΡΑΣΤΗΡΙΟΤΗΤΑ, ΣΥΓΧΡΟΝΕΣ ΔΙΑΤΡΟΦΙΚΕΣ ΣΥΝΗΘΕΙΕΣ: Η ΣΧΕΣΗ ΤΟΥΣ ΜΕ ΤΗΝ ΠΑΙΔΙΚΗ ΠΑΧΥΣΑΡΚΙΑ

1.1.
Ηλεκτρονικά Μέσα Ψυχαγωγίας και Παιδική Παχυσαρκία

Τα ηλεκτρονικά μέσα ψυχαγωγίας αποτελούν μια θαυμάσια ανακάλυψη και κεντρίζουν καθημερινά το ενδιαφέρον πολλών ανθρώπων και ειδικότερα των μικρών παιδιών. Συναρπάζουν μικρούς και μεγάλους διότι με μια απλή κίνηση φέρνουν μπροστά τους έναν αλλιώτικο κόσμο. Η τηλεόραση, ο υπολογιστής και τα ηλεκτρονικά παιχνίδια είναι τα σημαντικότερα και τα πιο ευρέως διαδεδομένα ηλεκτρονικά μέσα ψυχαγωγίας της σύγχρονης εποχής [4].

1.1.1.
Αίτια που οδηγούν στη χρήση ηλεκτρονικών μέσων ψυχαγωγίας

Είναι πλέον τεκμηριωμένο ότι η χρήση των ηλεκτρονικών μέσων ψυχαγωγίας αυξάνεται ολοένα και περισσότερο και μάλιστα από νεαρά άτομα. Τελευταίες έρευνες δείχνουν επίσης ότι κατά μέσο όρο τα παιδιά αφιερώνουν πολλές ώρες της ημέρας σε αυτά [4]. Οι λόγοι για τους οποίους εμφανίζεται μια τέτοια κατάσταση περιγράφονται παρακάτω.

1.1.2.
Προβλήματα που προκαλούν τα ηλεκτρονικά μέσα ψυχαγωγίας

Τόσο η κακή όσο και η αυξημένη χρήση των διάφορων ηλεκτρονικών μέσων ψυχαγωγίας μπορεί να επιφέρει πολλά προβλήματα σε ένα παιδί. Όλες οι έρευνες που διεξάχθηκαν σχετικά με το θέμα αυτό κατέληξαν στο συμπέρασμα ότι τα παιδιά που αφιερώνουν πολλές ώρες της ημέρας στα διάφορα είδη των ηλεκτρονικών μέσων ψυχαγωγίας, αντιμετωπίζουν πολλά προβλήματα. Τέτοια προβλήματα έχουν να κάνουν με το πτωχό λεξιλόγιο, την κακή σχολική επίδοση και πολλές φορές με τη δυσλεξία. Ακόμα, τα παιδιά αυτά αναπτύσσουν επιθετική διάθεση και συμπεριφορά επειδή μιμούνται τους χαρακτήρες που προβάλλονται σε όλα τα ηλεκτρονικά μέσα ψυχαγωγίας με αποτέλεσμα να γίνονται αφορμή ατυχημάτων. Οι έρευνες αυτές ανάφεραν επίσης πως τα αγόρια κυρίως έχουν αυξημένο άγχος ενώ τα κορίτσια φαντασιώσεις. Επιπλέον, τα  ηλεκτρονικά μέσα ψυχαγωγίας οδηγούν τα παιδιά, κατά κάποιο τρόπο, στη μοναξιά και τα κάνουν να είναι αντικοινωνικά και ανυπάκουα. Το σημαντικότερο όμως πρόβλημα που προκαλεί η αυξημένη χρήση των ηλεκτρονικών μέσων ψυχαγωγίας στα παιδιά είναι η αύξηση του βάρους σώματός τους [4].

1.1.3.
Τρόποι απεξάρτησης από τα ηλεκτρονικά μέσα ψυχαγωγίας

Η ολοκληρωτική απεξάρτηση των παιδιών από τα ηλεκτρονικά μέσα ψυχαγωγίας είναι ίσως αδύνατη. Αυτό βασίζεται στο λόγο ότι η επίτευξη μιας τέτοιας κατάστασης σύμφωνα με τα δεδομένα της σύγχρονης εποχής αποτελεί ένα σχεδόν αδιανόητο εάν όχι εξωπραγματικό γεγονός [4]. Λαμβάνοντας υπόψη το γεγονός αυτό, τα ηλεκτρονικά μέσα ψυχαγωγίας θα μπορούσαν τουλάχιστον να χρησιμοποιηθούν υπέρ της διαμόρφωσης ενός υγιή τρόπου ζωής. Η τεχνολογία έχει φτάσει ήδη σε πολύ ψηλά επίπεδα και υπάρχουν σήμερα εξειδικευμένα προγράμματα λογισμικού τα οποία προωθούν αυτήν την ιδέα [118]. Υπάρχουν όμως και κάποιοι γενικοί κανόνες που φαίνεται να είναι χρήσιμοι στη μείωση της λανθασμένης χρήσης των ηλεκτρονικών μέσων ψυχαγωγίας και κατά συνέπεια στην αντιμετώπιση των προβλημάτων που δημιουργεί [4].

1.2.
Φυσική Δραστηριότητα και Παιδική Παχυσαρκία

Καταρχήν, κρίνεται απαραίτητο να δοθεί ένας ορισμός για τη φυσική δραστηριότητα εφόσον η φράση αυτή χρησιμοποιείται επανειλημμένα σε όλη την έκταση της εργασίας. Με τον όρο φυσική δραστηριότητα λοιπόν, εννοείται η οποιαδήποτε ασχολία η οποία είναι ικανή να αυξάνει τον καρδιακό ρυθμό και κάποιες φορές ακόμα, το ρυθμό αναπνοής [64].

1.2.1.
Αίτια που οδηγούν στη μειωμένη φυσική δραστηριότητα

Υπάρχουν πολλά αίτια που οδηγούν τα παιδιά στη μειωμένη φυσική δραστηριότητα. Η ανυπαρξία για παράδειγμα, χώρων παιχνιδιού και άθλησης αποτελεί μια από τις σημαντικότερες αιτίες που καθηλώνουν τα παιδιά μπροστά στην τηλεόραση, τον ηλεκτρονικό υπολογιστή ή τα ηλεκτρονικά παιχνίδια. Ο ρόλος της υψηλής τεχνολογίας είναι αναμφισβήτητα πολύ σημαντικός για τη ζωή ενός παιδιού της σύγχρονης εποχής, καθώς αποτελεί ένα εργαλείο τόσο για την εκπαίδευση όσο και για τη ψυχαγωγία του. Μπορεί όμως να λειτουργήσει και αρνητικά, μειώνοντας το ενδιαφέρον των παιδιών για το παραδοσιακό υπαίθριο παιχνίδι, αφού πολλά παιδιά το βρίσκουν λιγότερο δελεαστικό συγκριτικά με οποιοδήποτε ηλεκτρονικό μέσο ψυχαγωγίας [134].

1.2.2.
Πλεονεκτήματα της φυσικής δραστηριότητας

Υπάρχει πληθώρα ωφελημάτων που μπορεί να κερδίσει κανείς με τη φυσική δραστηριότητα. Καταρχήν, υπάρχουν πλέον βάσιμες πληροφορίες ότι η εντατική σωματική άσκηση παίζει προστατευτικό ρόλο για την υγεία τόσο των ενηλίκων όσο και των παιδιών. Έχει αποδειχθεί ότι η άσκηση ελαττώνει την αρτηριακή πίεση και τα λιπίδια του αίματος, επιδρά θετικά στην καρδιά και τους πνεύμονες και αυξάνει την ευαισθησία στη δράση της ινσουλίνης με αποτέλεσμα την κατάλληλη προώθηση της γλυκόζης προς τους ιστούς. Όλα αυτά αποτελούν σημαντικές βελτιώσεις στην υγεία των παχύσαρκων ατόμων [7, 37, 44, 73, 78, 130, 134].

1.2.3.
Τρόποι αύξησης της φυσικής δραστηριότητας

Ο Silver Spring κάνει λόγο για μια ολοκληρωμένη μέθοδο κατά την οποία χρησιμοποιείται μια προοδευτική εκστρατεία σχεδιασμένη με τέτοιο τρόπο που αυξάνει τη συνείδηση των ανθρώπων για το πρόβλημα της αδράνειας και κοινοποιεί πρακτικές λύσεις για την αντιμετώπισή της [108]. Η καθημερινή φυσική δραστηριότητα των παιδιών πρέπει να διαρκεί τουλάχιστον μία ώρα, όπως συνιστούν οι ειδικοί [101]. Ωστόσο, είναι γεγονός ότι σήμερα τα παιδιά δεν αφιερώνουν αρκετή ώρα σε σωματική άσκηση. Στη συνέχεια προτείνονται διάφοροι τρόποι αύξησης της φυσικής δραστηριότητας των παιδιών. Για την υλοποίηση τους όμως, απαιτείται στενή και συνεχής συνεργασία και ενδιαφέρον τόσο από το οικογενειακό και σχολικό περιβάλλον του παιδιού, όσο και από τους κρατικούς φορείς και ειδικότερα τους φορείς υγείας και παιδείας [5, 101 , 107, 134].

1.3.
Σύγχρονες Διατροφικές Συνήθειες και Παιδική Παχυσαρκία

Παρόλο που μπορεί να υποστηριxτεί το γεγονός ότι τα έτοιμα φαγητά (fast foods) είναι διαθέσιμα εδώ και αιώνες, συνήθως τότε αποτελούσαν μέρος της παραδοσιακής διατροφής και της πολιτισμικής συμπεριφοράς. Σήμερα όμως, τα έτοιμα φαγητά έχουν αυξηθεί ραγδαία και είναι ευρέως διαδεδομένα λαμβάνοντας έτσι παγκόσμιες διαστάσεις. Αυτό φαίνεται και μέσα από μια έρευνα της Euromonitor Market Direction, η οποία αναφέρει ότι το 1991 τα έτοιμα φαγητά αποτελούσαν το 19% της παγκόσμιας αγοράς γευμάτων ενώ μέχρι το 2000 το μερίδιο αυτό αυξήθηκε σε 25%. Η ανοδική αυτή πορεία συνεχίζει με το πέρασμα των χρόνων και μάλιστα με ιλιγγιώδη ταχύτητα. Το γεγονός αυτό αποδεικνύεται χαρακτηριστικά μέσα από την ίδια έρευνα που αναφέρει ότι στις ΗΠΑ το 1992, περισσότερα από 200 άτομα καθημερινά κατανάλωναν ένα μπιφτέκι (hamburger) κάθε δευτερόλεπτο [3, 63].

1.3.1.
Αίτια που οδηγούν στην κατανάλωση ανθυγιεινών τροφίμων

Πολλά είναι τα αίτια εκείνα που οδηγούν τα παιδιά στην κατανάλωση έτοιμων και ανθυγιεινών τροφίμων. Καταρχάς, στα εστιατόρια όπου προσφέρονται έτοιμα φαγητά μπορεί κανείς να φάει χωρίς καθυστέρηση όπως εξάλλου υπόσχεται και το όνομα τους (fast food restaurants). Ένα δεύτερο αίτιο είναι ότι πολλά από τα εστιατόρια αυτά διαθέτουν κατάλληλους χώρους στους οποίους μπορούν τα παιδιά να απασχοληθούν και να περάσουν ευχάριστα την ώρα τους. Ένα άλλο αίτιο είναι πως τέτοια εστιατόρια φαίνεται να ταιριάζουν απόλυτα στο γεμάτο υπερένταση τρόπο ζωής πολλών οικογενειών, αφού για να τα επισκεφτεί κανείς δεν χρειάζεται προγραμματισμό αλλά ούτε και ιδιαίτερη προετοιμασία όσον αφορά την ενδυμασία. Επιπλέον, εάν αναλογιστεί κανείς και τα έξοδα, αυτού του είδους τα εστιατόρια προσφέρουν γρήγορο και ζεστό φαγητό σε προσιτές τιμές [78, 120]. Γενικά, τα ανθυγιεινά τρόφιμα είναι δυστυχώς φθηνότερα από τα υγιεινά, γεγονός που αποθαρρύνει τους ανθρώπους από το να ακολουθήσουν μια υγιεινή διατροφή [25].

1.3.2.
Χαρακτηριστικά των έτοιμων φαγητών

Όπως αναφέρθηκε και σε προηγούμενες παραγράφους, τα φαγητά που σερβίρονται σε εστιατόρια τύπου γρήγορου φαγητού είναι τις περισσότερες φορές ανθυγιεινά. Παρακάτω περιγράφονται τα χαρακτηριστικά αυτών των φαγητών καθώς επίσης και οι λόγοι που τα κάνουν να γίνονται τόσο ανθυγιεινά.

1.3.3.
Τρόποι βελτίωσης των διατροφικών συνηθειών

Μέσα στα πλαίσια ενός προγράμματος βελτίωσης των διατροφικών τους συνηθειών, τα παχύσαρκα παιδιά μπορούν εύκολα να επιτύχουν σημαντική απώλεια βάρους. Παρακάτω δίνονται ορισμένοι τρόποι και πληροφορίες για την καλυτέρευση των συνηθειών διατροφής των παιδιών.

1.4.
Συσχετίσει ς Μεταξύ των Παραγόντων που Μελετήθηκαν

Από τη μέχρι τώρα μελέτη και ανάλυση του θέματος φαίνεται ότι η παχυσαρκία στην ευαίσθητη ηλικία των 6-12 ετών συσχετίζεται σε μεγάλο βαθμό με τα ηλεκτρονικά μέσα ψυχαγωγίας, τη φυσική δραστηριότητα και τις σύγχρονες διατροφικές συνήθειες. Πιο συγκεκριμένα οι παράγοντες αυτοί εξαρτώνται από διάφορες παραμέτρους που συνδέονται με την παιδική παχυσαρκία.

 «Ο σοφός άνθρωπος πρέπει να λάβει υπόψη ότι η υγεία είναι από τις κυριότερες ανθρώπινες ευλογίες. Αφήστε τις τροφές να είναι το φάρμακό σας και το φάρμακό σας να είναι οι τροφές».

